Ալեքսանդր Այվազյան

Ալեքսանդր Արտեմի Այվազյան (), հայ բժիշկ, թերապևտ։ Բժշկական գիտությունների դոկտոր (2004):

Արտեմ Այվազյանի որդին։

Կենսագրություն 
Ալեքսանդր Այվազյանը ծնվել է 1960 թվականի մայիսի 30-ին, Երևանում։ 1967-1977 թվականներին սովորել և ավարտել է Երևանի Պավել Լիսիցիանի անվան թիվ 34 միջնակարգ դպրոցը։ 1977-1983 թվականներին սովորել և ավարտել է Երևանի պետական բժշկական ինստիտուտը, 1983-1985 թվականներին Երևանի պետական բժշկական ինստիտուտի Ներքին հիվանդությունների պրոպեդևտիկայի ամբիոնում անցել է կլինիկական օրդինատուրա։ 1985-1988 թվականներին աշխատել է Արտաշատի կենտրոնական հիվանդանոցում` որպես թերապևտ։ 1988-1991 թվականներին եղել է Երևանի «Էրեբունի» կլինիկական հիվանդանոցի գործառնական ախտորոշման բժիշկ, 1991-1992 թվականներին` Երևանի պետական բժշկական ինստիտուտի Ներքին հիվանդությունների թիվ 1 ամբիոնին կից գիտահետազոտական լաբորատորիայի կրտսեր գիտաշխատող, միաժամանակ՝ Երևանի «Էրեբունի» կլինիկական հիվանդանոցում գործառնական ախտորոշման բժիշկ։ 1999-2007 թվականներին եղել է Երևանի պետական բժշկական համալսարանի Ներքին հիվանդությունների թիվ 1 ամբիոնի դոցենտ, միաժամանակ՝ 2005-2006 թվականներին՝ ընդհանուր բժշկության ֆակուլտետի 5-6 կուրսերի դեկան, 2007-2008 թվականներին` ԵՊԲՀ Ներքին հիվանդությունների թիվ 1 ամբիոնի պրոֆեսոր, միաժամանակ՝ Երևանի «Էրեբունի» կլինիկական հիվանդանոցում գործառնական ախտորոշման բժիշկ, 2008-2011 թվականներին՝ Երևանի պետական բժշկական համալսարանի Ներքին հիվանդությունների թիվ 2 ամբիոնի վարիչի պաշտոնակատար, «Մուրացան» հիվանդանոցային համալիրի թերապիայի կլինիկայի ղեկավար։

Աշխատանքները հիմնականում վերաբերում են պարբերական հիվանդության ախտորոշման և բուժման եղանակների մշակմանը։ Ապացուցել է, որ ՀՀ-ում պարբերական հիվանդությունը 15%-ի դեպքերում ընթանում Է գաղտնի։ Պարզել է, որ պարբերական հիվանդության նոպաների կանխարգելման նպատակով կոլխիցին օգտագործելիս տարիքի հետ չի կարելի նրա դեղաչափն իջեցնել, նշել բազմաթիվ գործոնների ազդեցությունը ամիլոիդոզի վրա։ Այվազյանը հեղինակ է ավելի քան 250 գիտական աշխատանքների։

Անդամակցություն 
 Հայաստանի թերապևտ-ինտերնիստների անդամ (1997)
 Հայաստանի ռևմատոլոգների անդամ (2000)
 Հայկական բժշկական ընկերակցության անդամ (2005)

Պարգևներ 
 ԵՊԲՀ 75-ամյակի ոսկե մեդալ (2005)
 ԵՊԲՀ 90-ամյակի արծաթե մեդալ (2010)

Աշխատություններ 
 Այվազյան, Ալեքսանդր Արտեմի (2001) Պարբերական հիվանդության ախտորոշման և բուժման արդյունավետ մեթոդների մշակումը. Doctor of Sciences thesis, Ս. Խ. Ավդալբեկյանի անվան առողջապահության ազգային ինստիտուտ։

Ծանոթագրություններ 

Հայ բժիշկներ
Հայ թերապևտներ
Բժշկական գիտությունների դոկտորներ
Երևանի պետական բժշկական համալսարանի շրջանավարտներ